text: Kræver ni millioner af lodsejer
  17 marts 2011 kl. 10.00
  Forsvaret har stævnet en mand fra Veerst nær Vejen. Forsvaret siger, manden har ødelagt en ledning med fly-brændstof.
  Ledningen er gravet ned på mandens ejendom. Den er en del af NATOs strategiske rør-ledninger, der kan føre brændstof frem til alle  flyvestationer. I december 2008 gik der hul på ledningen, og over 25 ton brændstof løb ud i  undergrunden.
  
  Dyr rengøring
  Det skabte en voldsom forurening på mandens ejendom. I første omgang betalte forsvaret for at få renset op efter forureningen, men siden er der foretaget en undersøgelse, som efter Forsvarets opfattelse viser, at det var manden, der lavede hul på rørledningen med en gravemaskine. 
  Nu vil Forsvaret have ni millioner kroner for at få betalt for rengøringen. Mandens advokat siger til dr.dk/p4, at hans klient er uskyldig.
  